Er IT en større trussel mod det danske samfund end voksende ulighed, indvandring eller global opvarmning? De faktorer som ellers bliver omtalt som trusler mod det danske samfund.

Jeg tænker ikke på problemer med registrering, misbrug af oplysninger, IT-kriminalitet eller den næste bølge af teknologisk arbejdsløshed. Der er et andet problem som i dag overskygger dem.

Vi oplever at det ene offentlige IT-system efter det andet ikke kan løse sine opgaver, samtidig med at vores samfund er afhængigt af at systemerne virker. I bedste fald fører det til ekstraregninger hvor pengene skal hentes andre steder. I værste fald, kan det være direkte ødelæggende for samfundet.

I det øjeblik tilliden ryger, så alt for mange borgere tvivler på at det offentlige kan løse sine opgaver, bliver det svært at få systemet til at fungere. Hvis folk kan regne med at der er en god chance for, at de aldrig bliver opkrævet de penge, de skylder, er der flere som vil spille på at de kan slippe, hvis de lader være med at betale.

Den manuelle offentlige administration er samtidig skåret ned. Derfor kan det vælte administrationen, hvis der er alt for mange fejl eller sager som skal ordnes manuelt. Der er reelt ikke noget backup, når et offentligt IT-system ikke kan løse opgaverne.

Vi er ikke i dag ikke blot afhængige af IT til den daglige administration, men også til at afsløre kriminalitet. Der var ingen automatisk alarm fra systemet, da Skat blev narret til at betale over seks milliarder.

Ifølge en tidligere artikel i Version2, bruger ansatte ved politiet 45 minutter ekstra om dagen på grund af dårlige IT-systemer.

Se http://www.version2.dk/artikel/politiet-lider-under-daarlige-it-loesning...

Selvom undersøgelsen nok ikke dækker alle ved politiet, er det muligt at der ikke var brug for at ansætte flere politifolk, hvis bare deres IT-systemer fungerede ordentligt.

Desuden har et andet problem været fremme. I USA og Storbritannien har man i en del år haft systemer som automatisk kunne finde sager der lignede hinanden på tværs af politikredse. I hvert fald ifølge de oplysninger jeg har set. Uden sådan et system, er det langt sværere at finde frem til kriminelle som begår flere forbrydelser forskellige steder i landet.

Problemet er ikke i sig selv at IT-systemer er komplekse eller at der er mange krav. Det samme gælder for andre områder, hvor det er normalt at konstruere noget der fungerer. For eksempel luftfart.

Nu har der været så mange offentlige systemer med fejl, at det efterhånden må være muligt at finde ud, af hvad der normalt går galt. Her er nogle umiddelbare bud.

Politikere og offentlige topledere har ikke forstået betydningen af IT. Derfor vil de hellere pleje alle mulige mere eller mindre politiske særhensyn, end prioritere at systemerne rent faktisk kommer til at fungere.

Projekterne er ledet af mennesker som hverken har viden eller autoritet til at gøre det.

Der er ofte problemer når to systemer skal arbejde sammen. Enten mangler der viden om hvordan det skal gøres, måske bliver den tilgængelige viden ikke udnyttet, eller også er der organisatoriske hundeslagsmål som gør at ingen har ansvaret for at løse dem.

Der er brug for en oprydning i de regler som et system skal administrere. Nok ikke fordi de er komplicerede, men mere fordi der ofte er inkonsistenser i lovgivningen som er nærmest umulige at implementere i et it-system.

Der er brug for en konstant indsats for at afdække de behov som brugerne og kunderne - borgerne – har, så systemerne kan løse de problemer hvor der er fordele at hente.